הלוגו הישן של ישיבת אמית אורות שאול
**ישיבת אורות שאול** היא ישיבת הסדר בראשות הרב יובל שרלו, הרב תמיר גרנות וראש בית המדרש הרב איתמר אלדר. הישיבה שוכנת כיום בשיכון הפועל המזרחי שע"י קריית שלום שבתל אביב. בישיבה לומדים כמאתיים תלמידים, חלקם בשירות פעיל בצה"ל. בין תוכניות הלימוד: בית מדרש "שערים" לבוגרי צבא ומכון להכשרת מורים בשיתוף עם מכללת הרצוג. ישיבת ההסדר מהווה חלק מעמותת רוח הגולן.

תולדות הישיבה
-------------

הישיבה הוקמה באלול ה'תשנ"ח (ספטמבר 1998) על ידי הרבנים יובל שרלו, דוד סתיו ושי פירון. הישיבה הוקמה בפתח תקווה מתוך תפיסה שהתורה צריכה להימצא במרכז החיים ובמרכז הארץ. בסמוך לה הוקמה ישיבה תיכונית בראשות הרב שי פירון. בשנת תשס"ט החל הרב אברהם בלידשטיין (כיום רב היישוב תקוע) לכהן כסגן ראש הישיבה. בכסלו תשע"ב, הצטרפה הישיבה לרשת אמי"ת. היא נקראת על שם התורמים שאול ומירה קושיצקי.

לקראת שנת הלימודים ה'תשע"ג עברה הישיבה למתחם כפר בתיה ברעננה ולהנהגתה הצטרפו הרב תמיר גרנות כראש ישיבה והרב איתמר אלדר כראש בית מדרש 'שערים' לבוגרי צבא. במסגרת זו בוחרים התלמידים ב"שער" שבו הם רוצים להתמקד: 'שער הגמרא' בהנחיית הרב מאיר ליכטנשטיין, 'שער התנ"ך' בהנחיית הרב אלדר ושער אגדה והגות בהנחיית הרב אייל קהלני. ר"מים נוספים הם הרב גיל דביר, הרב מומי פאלוך, הרב יובל וקסלר, הרב איציק וולטרס, הרב הלל נגן והרב הראל רביב.

בשנת ה'תש"ף עברה הישיבה לשכונת שפירא בתל אביב. במקביל עזבה את רשת אמי"ת והצטרפה למוסדות עמותת רוח הגולן.

דרכה של הישיבה
--------------

הישיבה נחשבת לאחת ממייצגות הקו הפתוח והמתון בקרב ישיבות ההסדר. הלימוד בה כולל עיסוק בתחומי תלמוד, תנ"ך, אגדה, חסידות, מחשבה ומוסר. אופן הלימוד כולל לימוד ישיבתי קלאסי, שילוב כלים ספרותיים ואקדמיים וחיפוש היבטים רוחניים ואישיים בלימוד. מלבד לימוד התלמוד הירושלמי והמדרשים, שנתחדשו בארץ ישראל, הישיבה עוסקת בסוגיות ציבוריות הקשורות בצביונה הדתי של מדינת ישראל ובשאלות ממלכתיות, עיוניות והלכתיות, כחלק מהחיפוש אחר תורת ארץ ישראל ברוח משנתו של הרב קוק. לימוד התנ"ך נעשה מתוך שאיפה לאמץ את דברי הנביאים כהכוונה בעבודת ה' במציאות הישראלית האקטואלית.

הישיבה מעודדת פיתוח יצירה מקורית. היא מוציאה עלון שבועי פנים-ישיבתי בשם **"פתחון פה"**, שבו מאמרים של תלמידי הישיבה; רבעון עיוני בשם **"פתיחתא"**, וקובץ בשם **"פיתוחי חותם"**, שבו מאמרים עיוניים פרי עטם של תלמידי הישיבה בנושאי תנ"ך, תלמוד, אגדה ומחשבת ישראל. בנוסף, הוציאה הישיבה קובץ ספרותי בשם **"טפטופים"**, שבו יצירות שירה ופרוזה פרי עטם של תלמידי הישיבה. בשנת תשס"ד (2004) פרסמה הישיבה ספר בשם **"באי היום - תלמידי ישיבה כותבים"**, ובו שירים וקטעי פרוזה שפורסמו לראשונה ב"טפטופים". בשנים תשע"ה-תשע"ז יצאו לאור קובצי מאמרים של בית המדרש 'שערים': "שער לגמרא" - מאמרים על מסכת בבא קמא, מסכת כתובות ומסכת שבת. ו"שער לאגדה" - מאמרים על הבעל שם טוב ותלמידיו.

דיסקוגרפיה
----------

במהלך מלחמת חרבות ברזל, עם סיום ה30 לנפילת סרן אמתי צבי גרנות הי"ד במלחמה, בנו של ראש הישיבה הרב תמיר, הקליטו תלמידי הישיבה יחד עם יונתן רזאל והרב תמיר ביצוע לניגונו של ר' בן-ציון שנקר ז"ל - "ממקומך" (2023).

מבוגרי הישיבה
-------------

* עקיבא ביגמן - עיתונאי ישראל היום וערוץ 14.
* נטעאל בנדל - עיתונאי ישראל היום.
* אריאל הורוביץ - סופר וחוקר ספרות.
* עמיחי שטיין - עיתונאי כאן חדשות.

ראו גם
------

* שירת קרליבך

קישורים חיצוניים
----------------

* 

* אתר האינטרנט הרשמי של ישיבת אורות שאול
* ישיבת אורות שאול, סרטונים בערוץ היוטיוב
* ישיבת ההסדר אורות שאול (תל אביב), דף שער בספרייה הלאומית
* עינת ברזילי, שירת הבני"ש, באתר nrg‏, 22 ביוני 2005 - כתבה על קובץ היצירה "באי היום" בהוצאת הישיבה
* מאמרי כתב העת פתוחי חותם, באתר רמבי"ש

הערות שוליים
------------

1. ↑  על הסיבות להקמת הישיבה בפתח תקווה:  (הקישור אינו פעיל)
2. ↑  בהקמת הישיבה היו מחשבות להקימה ביישוב עמונה הסמוך לעפרה.
3. ↑  ישיבת ההסדר פתח תקווה מצטרפת לרשת אמי"ת
4. ↑  גדי דויטש, ‏"להיות חלק מהסצנה": ישיבת ההסדר שהגיעה דווקא לת"א, באתר מעריב אונליין, 19 בנובמבר 2019
5. ↑  אורות שאול, באתר עמותת 'רוח הגולן'
6. ↑  *ממקומך - יונתן רזאל וישיבת אורות שאול*, נבדק ב-2023-12-26

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311657905171

 |